P-14/02
Natisni
Opravilna št.:
P-14/02
Datum odločitve:
16. 1. 2003
ECLI:
ECLI:SI:USRS:2003:P.14.02
Akt:
Spor o pristojnosti med sodiščem in upravnim organom
Izrek:
Za odločanje o zahtevi A. A. za denacionalizacijo nepremičnin parc. št. 2050, 2049 in 2048, vse k.o. Ž., je pristojna Upravna enota Domžale.
Evidenčni stavek:
V obravnavani zadevi so bila v izreku navedena zemljišča nacionalizirana, tj. podržavljena, na podlagi ZNNZG in se je kupna pogodba nanašala le na prenos pravice uporabe na teh zemljiščih. Zato je za odločanje o denacionalizaciji teh zemljišč pristojna upravna enota.
Geslo:
1.3.52.1.3 - Ustavno sodstvo - Pristojnost - Odločitev - V sporu o pristojnosti - Med sodišči in drugimi državnimi organi.

4.10.8.1 - Ustanove - Javne finance - Državno premoženje - Privatizacija.
Pravna podlaga:
Člen 61.4, Zakon o Ustavnem sodišču [ZUstS]
Opomba:
Vrsta zadeve:
spori o pristojnosti
Vrsta akta:
drugi akti
Vlagatelj:
Okrajno sodišče, Domžale
Datum vloge:
18. 11. 2002
Vrsta odločitve:
odločba
Vrsta rešitve:
določitev pristojnega organa
Dokument:
US22010
Dokument v PDF obliki:
P-14-02.pdf
120 KB
Prenesite datoteko
P-14/02
16. 1. 2003
ODLOČBA
Ustavno sodišče je v postopku za rešitev spora glede pristojnosti, začetem na zahtevo Okrajnega sodišča v Domžalah, na seji dne 16. januarja 2003
odločilo:
Za odločanje o zahtevi A. A. za denacionalizacijo nepremičnin parc. št. 2050, 2049 in 2048, vse k.o. Ž., je pristojna Upravna enota Domžale.
Obrazložitev
A.
1. A. A. je pri upravnem organu vložil zahtevo za denacionalizacijo zemljišč, podržavljenih B. in C. C. Upravna enota Domžale je z dopisom št. 35101-15/92-23037 z dne 18. 1. 2001 zadevo v delu, ki se nanaša na v izreku navedene nepremičnine, odstopila sodišču.
2. Okrajno sodišče v Domžalah v zahtevi za odločitev o sporu glede pristojnosti navaja, da so bile nepremičnine parc. št. 2050, 2094 in 2048, vse k.o. Ž., pred prenumeracijo in spremembo katastrske občine nepremičnini s parc. št. 634/1 in 633/2 k.o. Z. Z., ki sta bili prejšnjima lastnikoma nacionalizirani z odločbo Občinskega Ljudskega odbora Domžale št. 06/2-1191/10-59 z dne 15. 6. 1959, izdano na podlagi Zakona o nacionalizaciji najemnih zgradb in gradbenih zemljišč (Uradni list FLRJ, št. 52/58 - v nadaljevanju ZNNZGZ). Zemljišči sta ostali v uporabi prejšnjih lastnikov; v času sklenitve kupne pogodbe št. 464-88/70-5/2 z dne 6. 7. 1970 pa so bila zemljišča že prenumerirana in v uporabi vlagatelja zahteve za denacionalizacijo. Okrajno sodišče meni, da za odločanje o zahtevi za denacionalizacijo teh zemljišč ni pristojno kljub temu, da so bila zemljišča predmet omenjenega pravnega posla, ker so bila podržavljena na podlagi predpisa, ki je naveden v 9. točki 3. člena Zakona o denacionalizaciji (Uradni list RS, št. 27/91 in nasl. - v nadaljevanju ZDen).
B.
3. ZDen deli pristojnost za odločanje o zahtevah za denacionalizacijo med upravne organe in sodišča. Če je bilo premoženje podržavljeno s predpisi, določenimi v 3. in 4. členu ZDen, so pristojni upravni organi (prvi odstavek 54. člena ZDen), če pa je premoženje prešlo v državno last na podlagi pravnega posla, sklenjenega zaradi grožnje, sile ali zvijače državnega organa oziroma predstavnika oblasti (5. člen ZDen), je za odločanje o zahtevi za denacionalizacijo pristojno okrajno sodišče (56. člen ZDen).
4. V 9. točki 3. člena ZDen določa, da so osebe, ki jim je bilo premoženje podržavljeno na podlagi Zakona o nacionalizaciji najemnih zgradb in gradbenih zemljišč (Uradni list FLRJ, št. 52/58 - v nadaljevanju ZNNZGZ), upravičenci do denacionalizacije. Na podlagi ZNNZGZ so bila gradbena zemljišča nacionalizirana že z uveljavitvijo tega zakona. Do njihovega odvzema iz posesti pa je lahko prišlo tudi kasneje. Člen 38 ZNNZGZ je namreč določal, da nezazidano gradbeno zemljišče ostane v posesti prejšnjega lastnika vse dotlej, dokler ga po odločbi občinskega ljudskega odbora ne izroči v posest občini ali komu drugemu, da sezida stavbo ali kakšen drug objekt ali izvede kakšna druga dela. Tudi kasnejši zakoni so bili lahko podlaga za odvzem stavbnih zemljišč, tj. za odvzem pravice uporabe na stavbnih zemljiščih.
5. Ustavno sodišče je v odločbi št. U-I-130/01 z dne 23. 5. 2002 (Uradni list RS, št. 54-I/02 in OdlUS XI, 87) ob presoji ustavnosti 4. člena ZDen ugotovilo, da je upravičenost do denacionalizacije glede na jasno določbo 3. člena ZDen odvisna od časa podržavljenja stavbnega zemljišča in ne od časa njegovega odvzema iz posesti (13. in 16. točka obrazložitve citirane odločbe). Čas odvzema iz posesti in predpis, ki je bil podlaga za odvzem, pa pride v poštev pri ugotavljanju, kolikšno odškodnino so za odvzeto zemljišče upravičenci že prejeli, ker je treba prejeto odškodnino obravnavati v okviru določb 72. člena ZDen (15. točka obrazložitve). Iz navedenega je razvidno, da je za odločanje o denacionalizaciji zemljišč, podržavljenih na podlagi ZNNZGZ, lahko pristojen le upravni organ.
6. V obravnavani zadevi je že Okrajno sodišče v Domžalah na podlagi podatkov iz spisa ugotovilo, da so bila v izreku navedena zemljišča nacionalizirana, tj. podržavljena na podlagi ZNNZGZ kot zemljišči s parc. št. 634/1 in 633/2 k.o. Z. Z., in da se je kupna pogodba z dne 6. 7. 1970 nanašala le na prenos pravice uporabe na teh zemljiščih. Zato je za odločanje o denacionalizaciji teh zemljišč pristojna Upravna enota Domžale.
C.
7. Ustavno sodišče je sprejelo to odločbo na podlagi četrtega odstavka 61. člena Zakona o Ustavnem sodišču (Uradni list RS, št. 15/94 - ZUstS) in pete alineje 52. člena Poslovnika Ustavnega sodišča Republike Slovenije (Uradni list RS, št. 49/98 in 30/02) v sestavi: predsednica dr. Dragica Wedam Lukić ter sodnice in sodniki dr. Janez Čebulj, dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk in Jože Tratnik. Odločbo je sprejelo soglasno.
Predsednica
dr. Dragica Wedam Lukić